คลังหั่นเศรษฐกิจปีนี้โตเหลือ2.8%
คลังลดประมาณการเศรษฐกิจปีนี้เหลือ 2.8% มองปีหน้ากลับมาสดใสขยายตัวได้ 3.3%
28 ต.ค. 2562

คลังลดประมาณการเศรษฐกิจปีนี้เหลือ 2.8% มองปีหน้ากลับมาสดใสขยายตัวได้ 3.3%
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า คลังได้ประมาณการเศรษฐกิจไทยปี 2562 ล่าสุดขยายตัวได้ 2.8% โดยมีช่วงการขยายตัวที่ 2.6-3.0% เป็นการขยายตัวชะลอตัวจากปีที่แล้วที่ขยายตัวได้ 4%
อย่างไรก็ตาม เศรษฐกิจไทย ครึ่งปีหลัง 2562 จะขยายตัวได้ 3.1% มากกว่าครึ่งปีแรกที่ขยายตัวได้ 2.6% เนื่องจากมาตรการกระตุ้นเศรษฐกิจของรัฐบาล ทั้งการเพิ่มเงินให้กับคนมีรายได้น้อย การให้เงินและสินเชื่อช่วยเหลือเกษตรกร และมาตรกาชิมช้อปใช้เฟส 1 และ 2 ทำให้เกิดการใช้จ่ายภายในประเทศกระจายไปทั่วประเทศ
อย่างไรก็ตาม เศรษฐกิจไทยปี 2562 มีปัจจัยลบ สงครามการค้ากระทบการส่งออกทั้งปีให้ขยายตัวติดลบ 2.5% มากกว่าที่่คาดไว้เดิม ทำให้การขยายตัวเศรษฐกิจไทยทั้งปีขยายตัวชะลอลดลง
สำหรับการขยายตัวเศรษฐกิจปี 2563 จะขยายตัวได้ 3.3% โดยมีช่วงการขยายตัว 2.8-3.8% จากแรงขับเคลื่อนการบริโภคภายในประเทศ และการเร่งการใช้จ่ายภาครัฐ การเร่งรัดงบประมาณลงทุน และคาดว่าการส่งออกปีหน้าจะขยายตัวเป็นบวก 2.6%